Medies wink vir Pta-slimkopCharene Agenbach van die Hoërskool Oos-Moot in Pretoria het nege onderskeidings in matriek behaal. Die slimkop het A’s in Afrikaans, Engels, wiskunde, lewensoriëntering, rekeningkunde, lewenswetenskappe, fisiese wetenskappe, toerisme en besigheidstudies. Charene gaan vanjaar medies by die Universiteit van Pretoria studeer en hoop om haar later as pediater te bekwaam. Sy sê sy wil later navorsing oor patologie doen. “Ons weet nie genoeg van oorerflike siektes nie.” Charene skryf haar sukses aan die ondersteuning van vriende en familie toe. “Dit is belangrik om ŉ balans in die lewe te hê.” Pa Coenrad is ŉ omgewingsbestuurder en ma Carene ŉ besigheidsrisikobestuurder. “Mens leef net een keer, so mens moet die beste daarvan maak,” is Charene se leuse.